Venstrefløjen var for længe om at reagere på de problemer, som opstod, da et stigende antal indvandrere og flygtninge i løbet af få år kom til Danmark. Det erkender SF-formand Pia Olsen Dyhr, som selv overhørte bekymrede signaler uden at handle.

- Vi har været lidt bange på venstrefløjen. Når Dansk Folkeparti siger, at der er problemer, kan vi så også sige det? Vi skal holde op med at være bange og tale om de reelle problemer og så gøre noget ved dem, erklærer Pia Olsen Dyhr.

SF-formanden fortæller, at hun ignorerede advarsler fra sin egen mor.

- Min mor boede i Brøndby, hvor der kom rigtig mange udefra, og hun gjorde mig opmærksom på, at der var problemer. Hun fortalte om en veninde, der have ondt i knæene og derfor brug for at bo et sted med elevator. Men veninden kom bag i køen. Så er det, solidariteten knækker, siger Pia Olsen Dyhr.

Som Ugebrevet A4 fortæller torsdag, konkluderer forfatteren Kristian Thorup i en ny bog - Populismens Klassekamp - at fordi venstrefløjen overså problemerne, fandt arbejder-vælgerne vej til Dansk Folkeparti.

De lavtlønnede og dem med størst behov for en stærk velfærdsstat oplevede ifølge forfatteren, at de skulle betale de største omkostninger, når der kom indvandrere og flygtninge hertil. Og at det var i Dansk Folkeparti, de mødte den største forståelse.

Læs hele interviewet med Kristian Thorup her

Kristian Thorup mener, at venstrefløjen overså, at udlændingepolitik er klassekamp. SF-formanden giver ham delvis ret.

- Det er til dels klassekamp, men ikke kun det. Udlændingepolitik handler ikke kun om økonomi, men også om kultur og religion, som vi også er nødt til at diskutere, siger Pia Olsen Dyhr, der beskriver sit eget holdningsskifte i portrætbogen 'Mønsterbrud og opbrud,' der netop er udkommet.

Forfatteren til 'Populismens Klassekamp' mener, at venstrefløjen har en 'blind social vinkel' og ikke kan se problemerne?

- Jeg synes ikke, at det er rigtigt længere. Jeg er en del af venstrefløjen og synes i den grad, at jeg snakker om problemerne, siger Pia Olsen Dyhr og nævner, at der er i SF i dag er stort fokus på problemer med social kontrol og tvangsægteskaber.

Ifølge Kristian Thorup har DFs arbejdervælgere oplevet, at der ikke blev lyttet til dem, når de nævnte problemer som følge af, at flere udlændinge er kommet til Danmark. SF-formanden genkender ikke længere den virkelighed.

- Jeg tror, at det kunne være rigtigt før i tiden. Jeg kan godt mærke, at folk er forsigtige, men jeg synes, at vi skal tale om problemerne. Og jeg oplever en større villighed til at tage debatten og også få dem med, det hele drejer sig om. Der, hvor jeg ofte er uenig med Dansk Folkeparti er, når det kommer til at finde løsninger på problemerne. DF'ernes svar er ofte, at udlændingene bare skal ud, mens vores fokus er på en ordentligt forebyggende social indsats, erklærer Pia Olsen Dyhr.